# **E L Ő T E R J E S Z T É S**

1. **a Budapest Főváros II. Kerületi Önkormányzat Képviselő-testülete részére**
2. **a veszélyhelyzet kihirdetéséről szóló 27/2021.(I.29.) Korm. rendelet, a katasztrófavédelemről és a hozzá kapcsolódó egyes törvények módosításáról szóló**
3. **2011. évi CXXVIII. törvény 46. § (4) bekezdése, valamint Budapest Főváros II. Kerületi Önkormányzat Polgármesterének 1/2021.(II.8.) normatív utasítása alapján**
4. **2021. március**

**Tárgy:** Javaslat a Budapest II. 13204/6 hrsz.; 14458/1 hrsz.; 15341. hrsz.; 14561. hrsz. helyrajzi számú névtelen közterületek elnevezésére

**Készítette:**

………………………………………………………………

Andóczi-Balogh Mária,

polgármesteri titkárságvezető

**Látta:**

………………………………………………………………

dr. Szalai Tibor jegyző

**Látta:**

………………………………………………………………

dr. Silye Tamás jegyzői igazgató

Nyílt anyag!

**Tisztelt Képviselő-testület!**

A magyarországi hivatalos földrajzi nevek megállapításáról és nyilvántartásáról  szóló 303/2007.(XI.14.) Korm. rendelet rendelkezik a földrajzi nevek meghatározásáról.

A földrajzi nevek megállapításával összefüggő feladatok ellátását a térképészetért felelős miniszter (a továbbiakban: miniszter) mellett működő Földrajzinév-bizottság látja el.

A kormányrendelet 2. § (3) k) szakasza szerint helyi jelentőségű közlekedési név kategóriába sorolja – többek között - a 10 m-nél kisebb nyílású hidak neveit, így ezek elnevezésére a Földrajzinév-bizottság jogosult.

A II. Kerület fejlődése, alakulása során számos új közterület kialakulása történik napjainkban is. Fontos közérdek fűződik ahhoz, hogy valamennyi fővárosi, kerületi közterület viseljen önálló nevet, de emellett egyre többször merül fel lakossági igény a „neves” utcák – terek közé beékelődött névtelen közterületek elnevezésére.

A közterületek elnevezése minden időszakban jelentős társadalmi érdeklődés mellett zajlott, s az minden korban tükrözte az adott időszakra jellemző kulturális igényeket, így azt is, hogy a települések mely időszakokban mely neveket választottak utcáiknak, tereiknek.

Szomorú tény, hogy Budapest Főváros több mint 8400 elnevezett közterületét aránytalanul kevés számban nevezték el nőkről, és ez a korábbi gyakorlat kerületünket is jellemezte.

A most beterjesztett javaslataink során - felülvizsgálva a még névtelen közterületek helyi nevesítési gyakorlatát - kerületünk történelmi és kulturális örökségét is szem előtt tartva javasoljuk, hogy az újonnan elnevezett közterületek a társadalomtudományok, valamint a művészetek egy – egy kiváló női képviselőjének nevét viseljék. Hisszük, hogy e négy, nagyszerű nő számára méltó emléket állítunk.

Megalapozza előterjesztésünket az a több, mint ezer, az Önkormányzat felhívására a kerület lakosaitól beérkezett javaslat. Az egyes névtelen közterületek elnevezését e javaslatok alapján terjesztjük elő.

A közterület- és városrésznevek megállapításáról, azok jelöléséről, valamint a házszám-megállapítás szabályairól szóló 94/2012. (XII. 27.) Főv. Kgy. rendelet (továbbiakban R.) 2. § (1) bekezdésében foglaltak szerint „Minden közterületet el kell nevezni.”

A R. 5. §-a értelmében, a „Közterület elnevezését és az elnevezés megváltoztatását bárki kezdeményezheti az érintett közterület helye szerinti kerületi önkormányzatnál, vagy a Fővárosi Önkormányzatnál.”

A R. 6. §

- (3) bekezdése szerint: „A kerületi önkormányzathoz benyújtott kezdeményezést a kerület támogatása esetén kell a főpolgármester részére megküldeni.”

- (4) bekezdés szerint: „A közterület-elnevezéssel kapcsolatos javaslatot a főpolgármester terjeszti Budapest Főváros Önkormányzata Közgyűlése (továbbiakban: Közgyűlés) elé.

- (5) bekezdés b) pontja értelmében a Közgyűlés hatáskörébe tartozik: a közterületek elnevezése, elnevezésük megváltoztatása,”

A közterület-elnevezés általános szabályait a R. 2.-4.§-ai, a személyről való közterület-elnevezés szabályait a R. 9-10. §-ai rögzítik.

**Budapest Főváros II. Kerületi Önkormányzat - áttekintve a kerületben található névtelen közterületek listáját - javaslattal él Budapest Főváros Közgyűlése felé az alább felsoroltak elnevezésére.**

1. Budapest Főváros II. Kerületi Önkormányzat javaslatot tesz a 13204/6 hrsz. névtelen közterület – amely a Mammut Bevásárlóközpont és a Széllkapu park között található – elnevezésére. Javasoljuk Budapest Főváros Közgyűlése számára, hogy a nevezett névtelen közterület a **Szabó Magda sétány** nevet viselje.

Szabó Magda a magyar irodalom egyik meghatározó alakja, az egyik legolvasottabb és nemzetközi szinten is legismertebb, a valaha legtöbbet fordított magyar író, művei több tucat nyelven olvashatók. Leghíresebb művei önéletrajzi ihletésűek és egyedi nyelvhasználatú regényei korrajzként is fontos emlékek, azonban népszerűségét valószínűleg nem ennek, hanem a belőlük áradó emberségnek és érzékenységnek köszönheti.

Szabó Magda a csodás, szeretnivaló, kemény, szenvedélyes, hűséges, és olykor kegyetlen, de kegyetlenül is őszinte nők, női sorsok mestere. Hallatlanul erős karakterein keresztül megelevenedik a XX. század összes szép és tragikus pillanata, személyiségeikben a magyar társadalom köszön vissza. Szereplői, legyenek azok bár hétköznapi hősök vagy gyarló emberek, mindannyiunk számára élők és elevenek, akik lehetnének az ismerőseink, szomszédaink, akár lehetnénk mi magunk is.

A leendő **Szabó Magda sétány** Buda egyik legforgalmasabb pontján található. A sétány nem csak út vagy épület, hanem az itt elhaladó sok-sok idős és fiatal, sok-sok nő és férfi megtölti élettel. Ez a sétány sokszínűségében pont olyan lüktetően eleven, mint egy Szabó Magda regény.

1. Budapest Főváros II. Kerületi Önkormányzat javaslatot tesz a 14458/1 hrsz., a Fő utca 53-55. és 59-61. között kiinduló és a Bem rakpartra vezető névtelen közterület elnevezésére. Javasoljuk Budapest Főváros Közgyűlése számára, hogy a nevezett névtelen közterület a **Psota Irén utca** nevet viselje.

Ez a névtelen közterület köti össze a Nagy Imre teret a Bem rakparttal és a Dunával, s itt élt a Vizivárosban e helyszínhez nagyon közel, szintén a Duna partján, Psota Irén, a magyar színjátszás egyik emblematikus alakja.

Psota Irén az egyik legnagyobb magyar színésznő, a [Nemzet Színésze](https://hu.wikipedia.org/wiki/A_Nemzet_Sz%C3%ADn%C3%A9sze), kétszeres [Kossuth](https://hu.wikipedia.org/wiki/Kossuth-d%C3%ADj)- és kétszeres [Jászai Mari-díjas](https://hu.wikipedia.org/wiki/J%C3%A1szai_Mari-d%C3%ADj), [érdemes](https://hu.wikipedia.org/wiki/Magyarorsz%C3%A1g_%C3%89rdemes_M%C5%B1v%C3%A9sze_d%C3%ADj) és [kiváló művész](https://hu.wikipedia.org/wiki/Magyarorsz%C3%A1g_Kiv%C3%A1l%C3%B3_M%C5%B1v%C3%A9sze_d%C3%ADj), a [Halhatatlanok Társulatának](https://hu.wikipedia.org/wiki/Halhatatlanok_T%C3%A1rsulata) örökös tagja volt. Egyszerre volt született komika és a tragikus szerepek tökéletes megformálója. Játszott vígjátékokban, tragédiákban, musicalekben, több mint negyven nagyjátékfilmben és húsz tévéfilmben. 2017-től a róla elnevezett díjat a legsokoldalúbb, kiemelkedő tehetségű színművésznőknek adják minden évben.

Nagyon sok arca volt, édes és keserű, harsány és visszafogott, üvöltő és a csendet kutató, olykor fanyar, olykor temperamentumos, szelíd, vad, kemény, lágy, letisztult vagy épp vibráló. Pont olyan sokszínű és megfejthetetlenül különleges, mint a Duna, melynek partján otthonra lelt.

1. Budapest Főváros II. Kerületi Önkormányzat javaslatot tesz a 15341. hrsz., a Józsefhegyi utca 26. és 28/a. között nyíló, két ingatlanhoz vezető névtelen közterület elnevezésére. (Az itt lakók a Józsefhegyi utca 26/A. és a 26/B. számon vannak bejelentkezve, de ez a közterület valójában nem része a Józsefhegyi utcának.) Javasoljuk Budapest Főváros Közgyűlése számára, hogy a nevezett névtelen közterület a **Komlós Juci köz** nevet viselje.

Komlós Juci a Nemzet Színésze, Jászai Mari-díjas színművésznő, érdemes művész. Színészcsaládba született, már háromévesen színpadon állt, gyerekszínész korából maradt rajta a Juci név. Hét évtizedes pályafutása során jelentős karakterszínészként vált ismertté, könnyed és természetes játékával komoly népszerűségre tett szert. Színházi szerepei mellett csaknem harminc nagyjátékfilmben és számtalan televíziós filmben és sorozatban mutatta meg tehetségét, köztük az Aranyemberben, ahol Teréza, és a Szomszédokban, ahol a mindenki által ismert és kedvelt Lenke néni alakját játszotta.

1. Budapest Főváros II. Kerületi Önkormányzat javaslatot tesz a 14561. hrsz., a Frankel Leó út 74.-76., 78., 80., és 47., 49., 51.-53., valamint a 14574. hrsz. Harcsa utca által határolt kiöblösödő közterület elnevezésére.

Javasoljuk Budapest Főváros Közgyűlése számára, hogy a nevezett közterület a **Solt Ottilia tér** nevet viselje. Javasoljuk továbbá, hogy a közterület elnevezése oly módon történjen - hasonlatosan a közeli Zsigmond tér elnevezéséhez -, hogy a Frankel Leó út felsorolt lakóházaiban élőket ne érintse azzal, hogy a bejegyzett, hivatalos lakcímükben változás álljon be.

Solt Ottilia a hazai szociális és emberi jogi mozgalom kiemelkedő alakja volt. Szociológusként a magyarországi társadalom legszegényebb rétegeinek életkörülményeit vizsgálta, s ennek nyomán 1979-ben létrehozta a [Szegényeket Támogató Alapot](https://hu.wikipedia.org/wiki/Szeg%C3%A9nyeket_T%C3%A1mogat%C3%B3_Alap) (SZETA), ez után kezdte szerkeszteni a [Beszélő](https://hu.wikipedia.org/wiki/Besz%C3%A9l%C5%91) című illegális ellenzéki lapot, [1988](https://hu.wikipedia.org/wiki/1988)-ban a [Szabad Kezdeményezések Hálózatának](https://hu.wikipedia.org/wiki/Szabad_Kezdem%C3%A9nyez%C3%A9sek_H%C3%A1l%C3%B3zata) ügyvivője lett. 1990 és 1994 között országgyűlési képviselő volt, majd a [Wesley János Lelkészképző Főiskola](https://hu.wikipedia.org/wiki/Wesley_J%C3%A1nos_Lelk%C3%A9szk%C3%A9pz%C5%91_F%C5%91iskola) szociális munkás szakának beindításával és szellemi arculatának megformálásával új intézményes keretet teremtett a S[zegényeket Támogató Alap](https://hu.wikipedia.org/wiki/Szeg%C3%A9nyeket_T%C3%A1mogat%C3%B3_Alap) (SZETA) hagyományainak folytatásához.

Szociális és emberi jogi programja volt, hogy „méltóságot mindenkinek”! Szegénynek, cigánynak, nőnek, állami gondozottnak, rendszerellenzékinek, egykori kuláknak, zöld aktivistának, minden méltóságában megalázott embernek. Így gondolkodott a szegénységről is, amely szükségszerűen jár együtt jogfosztottsággal. Munkája, szellemisége megszemélyesíti mindazt, amit mi is vallunk a szegények, az elesettek vagy bárki, aki arra rászoruló, annak támogatásáról. Solt Ottilia a kerületünk lakosaként e közterület közelében élt, egykori lakhelye a Komjádi Béla utca 3. szám alatt volt.

A Kormány a veszélyhelyzet kihirdetéséről és a veszélyhelyzeti intézkedések hatálybalépéséről  szóló 27/2021.(I.29.) Korm. rendelettel veszélyhelyzetet hirdetett ki.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény (Kat.) 46. § (4) bekezdése alapján a veszélyhelyzetben a települési önkormányzat képviselő-testületének feladat- és hatáskörét a polgármester gyakorolja.

2021. február 8. napján hatályba lépett Budapest Főváros II. Kerületi Önkormányzat Polgármesterének egyes önkormányzati döntések veszélyhelyzet idején való előkészítésének és kiadmányozásának rendjéről szóló 1/2021.(II.8.) számú normatív utasítása, mely a Kat. 46. § (4) bekezdése szerint a polgármester által gyakorolt hatáskörök tekintetében a döntések előkészítésére és kiadmányozására vonatkozó szabályokat tartalmazza.

Fentiekre tekintettel kérem a Tisztelt Képviselő-testületet, hogy alakítsa ki véleményét a Polgármesteri döntés előtt az alábbi határozati javaslatra vonatkozóan.

**HATÁROZATI JAVASLATOK**

1.

amely határozat a veszélyhelyzet kihirdetéséről és a veszélyhelyzeti intézkedések hatálybalépéséről  szóló 27/2021.(I.29.) Korm. rendelet, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése, valamint Budapest Főváros II. Kerületi Önkormányzat Polgármesterének 1/2021. (II.8.) normatív utasítása alapján a képviselő-testület feladat- és hatáskörében eljárva a polgármester döntésén alapul az alábbiak szerint:

A Polgármester úgy dönt, hogy kezdeményezi Budapest Főváros Önkormányzata Közgyűlésénél, a közterület - és városrésznevek megállapításáról, azok jelöléséről, valamint a házszám-megállapítás szabályairól szóló 94/2012. (XII. 27.) Főv. Kgy. rendelet 6. § (3) bekezdésében foglaltak alapján, hogy a Budapest II. kerületben található 13204/6 hrsz-ú közterületet nevezze el

**Szabó Magda sétány** névre.

**Felelős:** Polgármester

**Határidő:** 2021. december 31.

2.

amely határozat a veszélyhelyzet kihirdetéséről és a veszélyhelyzeti intézkedések hatálybalépéséről  szóló 27/2021.(I.29.) Korm. rendelet, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése, valamint Budapest Főváros II. Kerületi Önkormányzat Polgármesterének 1/2021. (II.8.) normatív utasítása alapján a képviselő-testület feladat- és hatáskörében eljárva a polgármester döntésén alapul az alábbiak szerint:

A Polgármester úgy dönt, hogy kezdeményezi Budapest Főváros Önkormányzata Közgyűlésénél, a közterület - és városrésznevek megállapításáról, azok jelöléséről, valamint a házszám-megállapítás szabályairól szóló 94/2012. (XII. 27.) Főv. Kgy. rendelet 6. § (3) bekezdésében foglaltak alapján, hogy a Budapest II. kerületben található 14458/1 hrsz-ú közterületet nevezze el

**Psota Irén utca** névre.

**Felelős:** Polgármester

**Határidő:** 2021. december 31.

3.

amely határozat a veszélyhelyzet kihirdetéséről és a veszélyhelyzeti intézkedések hatálybalépéséről  szóló 27/2021.(I.29.) Korm. rendelet, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése, valamint Budapest Főváros II. Kerületi Önkormányzat Polgármesterének 1/2021. (II.8.) normatív utasítása alapján a képviselő-testület feladat- és hatáskörében eljárva a polgármester döntésén alapul az alábbiak szerint:

A Polgármester úgy dönt, hogy kezdeményezi Budapest Főváros Önkormányzata Közgyűlésénél, a közterület - és városrésznevek megállapításáról, azok jelöléséről, valamint a házszám-megállapítás szabályairól szóló 94/2012. (XII. 27.) Főv. Kgy. rendelet 6. § (3) bekezdésében foglaltak alapján, hogy a Budapest II. kerületben található 15341 hrsz-ú közterületet nevezze el

**Komlós Juci köz** névre.

**Felelős:** Polgármester

**Határidő:** 2021. december 31.

4.

amely határozat a veszélyhelyzet kihirdetéséről és a veszélyhelyzeti intézkedések hatálybalépéséről  szóló 27/2021.(I.29.) Korm. rendelet, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése, valamint Budapest Főváros II. Kerületi Önkormányzat Polgármesterének 1/2021. (II.8.) normatív utasítása alapján a képviselő-testület feladat- és hatáskörében eljárva a polgármester döntésén alapul az alábbiak szerint:

A Polgármester úgy dönt, hogy kezdeményezi Budapest Főváros Önkormányzata Közgyűlésénél, a közterület - és városrésznevek megállapításáról, azok jelöléséről, valamint a házszám-megállapítás szabályairól szóló 94/2012. (XII. 27.) Főv. Kgy. rendelet 6. § (3) bekezdésében foglaltak alapján, hogy a (14561) helyrajzi számú - Frankel Leó úthoz tartozó - közterület kiöblösödő szakaszának **Solt Ottilia térre** történő átnevezését.

A Polgármester megteszi az ehhez szükséges intézkedéseket a tér kialakítása tekintetében.

**Felelős:**Polgármester

**Határidő:** 2021. december 31.

B u d a p e s t, 2021. március 29.

…………….………………………………

dr. Varga Előd Bendegúz

alpolgármester